མགོན་པོ་ཛཾ་བྷ་ལ་ནག་པོའི་རྒྱུན་ཁྱེར་བཞུགས༔
གནོད་སྦྱིན་གཏེར་གྱི་བདག་ལ་ཕྱག་འཚལ་ལོ༔ རིན་ཆེན་སྣོད་དུ་མཐུན་པའི་དམ་རྫས་བཤམས༔ བདག་ཉིད་གསང་བའི་བདག་པོར་གསལ་བའི་མདུན༔ ཐུགས་ཀྱི་ཛཾ་ནག་ཁྲོ་འཛུམ་སྒེག་པའི་ཉམས༔ སྤྱན་གསུམ་དམར་ཟླུམ་སྨར་སྨིན་དབུ་སྐྲ་དམར༔ ཕྱག་གཡས་ཐོད་ཁྲག་ཞལ་དུ་སྟོབས་པའི་ཚུལ༔ གཡོན་པས་ནོར་སྐྱུགས་ནེའུ་ལེ་སྟ་ཟུར་འཛིན༔ ཞབས་གཉིས་གྱད་ཀྱི་འདོར་སྟབས་པད་ཟླར་བཞེངས༔ མིའུ་ཐུང་གི་གཟུགས་ཅན་ལིང་ག་བསྒྲེངས༔དར་དང་རིན་ཆེན་སྦྲུལ་རིགས་ལྔ་ཡིས་བརྒྱན༔ ཐུགས་ཀའི་འོད་ཀྱིས་རི་རབ་བྱང་ཕྱོགས་ནས༔ རང་འདྲའི་ཡེ་ཤེས་སེམས་དཔའ་སྤྱན་དྲངས་ བསྟིམས༔ ཐུགས་ཀར་རིན་ཆེན་འབར་བའི་ཁོང་སེང་དུ༔ ཛཾ་ཡིག་ནག་པོ་སྔགས་ཀྱིས་བསྐོར་བ་ལས༔ འོད་ཀྱིས་དོན་བྱས་ཁྱད་པར་གནོད་སྦྱིན་ཚོགས༔ ཐུགས་དམ་རྒྱུད་བསྐུལ་སྟོང་གསུམ་ཕྱྭ་གཡང་ཀུན༔ ནོར་ བུའི་རྣམ་པར་བསྡུས་ནས་བསྩལ་བར་བསམ༔ ཨོཾ་ཛཾ་ལུམ་སྭཱ་ཧཱ༔ ཅི་ནུས་
མཐར༔ རིན་པོ་ཆེའི་སྣོད་དུ་གཏོར་མ་འདོད་པའི་ཡོན་ཏན་ལྔ་དང་ལྡན་པར་གྱུར༔ ཨོཾ་ཨཱཿཧཱུྃ༔ ལན་གསུམ༔ གཏོར་མ་ཡེ་ཤེས་རྒྱ་མཚོའི་གཏེར༔ བྱང་ཕྱོགས་སྐྱོང་བའི་གནོད་སྦྱིན་རྗེ༔ ཛཾ་ལྷ་ནག་པོར་མཆོད་པ་འབུལ༔ དགྱེས་བཞིན་བཞེས་ནས་འབད་མེད་ཀྱི༔ རིན་ཆེན་གཏེར་གྱི་དངོས་གྲུབ་སྩོལ༔ ཕོངས་པ་ཀུན་ལས་རབ་ཏུ་གྲོལ༔ ཚོགས་གཉིས་རྒྱ་མཚོའི་ དཔལ་ཐོབ་མཛོད༔ རྩ་སྔགས་དང༔ ཨ་ཀ་རོས་འབུལ༔ རྗེས་སུ་མི་དམིགས་པར་བཞག༔ ས་མ་ཡ༔ རྒྱ་རྒྱ་རྒྱ༔ ཞེས་གྲུབ་ཆེན་སྤྲུལ་པའི་སྐུ་པདྨ་རྣམ་རྒྱལ་དཔལ་བཟང་པོའི་བཞེད་སྐོང་དུ་འཆལ་
བོ་ཆོས་དབྱིངས་རྡོ་རྗེས་སོ།།